[image: image1.jpg]aceeasi lume. alta perspectiva.




COMUNICAT DE PRESĂ

Bucureşti, 13 septembrie 2010

Robert Turcescu se alătură echipei B1 cu emisiunea “100%”
Postul de televiziune B1 şi jurnalistul Robert Turcescu au ajuns astăzi la un acord privind realizarea unei emisiuni tv care va fi difuzată de la sfârşitul lunii septembrie. Contractul dintre părţi va avea o perioadă de trei ani, Robert Turcescu urmând să realizeze un talk-show de o oră, în prime-time, de luni până joi, la postul B1.

Realizatorul de televiziune revine astfel în faţa publicului telespectator cu emisiunea “100%”, toate detaliile legate de data exactă a lansării şi formatul emisiunii urmând să fie făcute publice în curând.
În ultima perioadă, Robert Turcescu a primit oferte din partea mai multor posturi de televiziune pentru realizarea unei noi emisiuni, dar a preferat, în cele din urmă, să se alăture echipei B1. Staţia de televiziune i-a garantat, prin contract, cunoscutului realizator că va avea deplină libertate editorială .

Prezenţa cunoscutului jurnalist în echipa B1 confirmă intenţiile managementului acestui post de televiziune de a investi în calitatea programelor sale şi de a oferi publicului o platformă de dezbatere echilibrată şi profesionist organizată.

Emisiunea lui Robert Turcescu va marca, de asemenea, debutul noii grile de programe B1 care intenţionează, din acest moment, să se plaseze în topul televiziunilor din România.

Robert Turcescu (35 de ani) şi-a probat profesionalismul în decursul celor 17 ani de activitate, pe rând, în presa scrisă, radio, televiziune şi, de curând, în zona online. A debutat în mass-media încă de la vârsta majoratului, la “Curierul Naţional”, iar, mai apoi, a fost redactor/reporter la “Informaţia Bucureştiului”, “Ziua” şi “Evenimentul Zilei”. În anul 2004, a relansat, ca redactor-şef, ziarul “Cotidianul”, pe care l-a condus câţiva ani mai târziu şi din poziţia de director editorial.

Din 1995, a realizat câteva mii de emisiuni la “Radio Total”, “Europa FM” şi “Realitatea FM”, cele mai cunoscute formate fiind “Totul la Total”, “România în direct” şi “România vorbeşte”. Din 2001, a debutat în televiziune, în calitate de prezentator al emisiunii “Telematinal”, la TVR 1.

În 2003, s-a alăturat echipei Realitatea TV, unde a lansat şi a realizat emisiunea care l-a consacrat, talk-show-ul “100%”.

De-a lungul anilor, Robert Turcescu a fost distins cu numeroase premii, printre care Premiul Clubului Român de Presă pentru reportaj radio (2001), Premiul CNA pentru cel mai bun talk-show radio – “România în direct” (2002) sau Premiul Asociaţiei Profesoniştilor de Televiziune pentru cel mai bun talk-show de televiziune – “100%” (2004).

Licenţiat în Jurnalism, Robert Turcescu este şi un publicist foarte apreciat. A publicat romanul “Dincolo” şi volumele de publicistică “Dans de Bragadiru”, “Fiare vechi – dileme cotidiene” şi “Istorie recentă 100%”, vândute în câteva zeci de mii de exemplare.

Este profesor asociat la Facultatea de Jurnalism şi Ştiinţele Comunicării, trainer în programe de dialog şi dezbatere al Asociaţiei “Erudio” şi preşedinte al Societăţii Jurnaliştilor Profesionişti din România. 

B1 este un post de televiziune independent, generalist, naţional. A fost lansat în decembrie 2001 ca post local pentru Bucureşti şi s-a dezvoltat rapid, atât din punctul de vedere al programelor, cât şi al acoperirii teritoriale. În anul 2004, News Corporation, compania media fondată de Rupert Murdoch, a achiziţionat 12,5% din pachetul de acţiuni al postului.

Licenţa audiovizuală a postului B1 aparţine societăţii News Television (România) SRL. Din grupul de presă din care face parte şi B1, mai fac parte publicaţiile Evenimentul zilei, Capital, Curierul Naţional şi Gazeta de Sud, precum şi site-urile evz.ro, capital.ro, cinemas.ro, curierulnational.ro şi gds.ro.

Contact: Florentina Ermurache

PR Manager B1

Tel.: 0723.341.997

